เปิดบริการ OPD โควิด "เจอ แจก จบ" ยืนยันเป็นบริการเสริมทางเลือกตามความสมัครใจ ไม่ใช่บริการทดแทน HI CI
นพ.เกียรติภูมิ วงศ์จริต ปลัดกระทรวงสารณสุข กล่าวในการลงพื้นที่ รพ.ราชวิถี ตรวจเยี่ยมการเปิดให้บริการผู้ป่วยนอก (OPD) สำหรับผู้ป่วยโรคโควิด -19 เป็นวันแรก ว่า เป็นบริการทางเลือกที่จัดเสริมขึ้นมา ซึ่งปกติ ARI Clinic (คลินิกโรคทางเดินหายใจ) มีอยู่ใน รพ.ทุกแห่งของกระทวงสาธารณสุขอยู่แล้ว ให้บริการคัดกรอง ATK สำหรับผู้สงสัยป่วย หรือ RT PCR ในกรณีผู้สงสัยป่วยที่เป็นกลุ่มเสี่ยงจะมีอาการรุนแรงอยู่แล้ว แต่เนื่องจากสถานการณ์โรคเปลี่ยน ผู้ป่วยส่วนใหญ่ ร้อยละ 95 อาการน้อย-ไม่มีอาการ จึงปรับให้ถามความสมัครใจ หากต้องการรับบริการแบบ OPD "เจอ แจก จบ" คือเจอแพทย์ แจกคำปรึกษาและยาตามอาการ จบคือกลับไปดูแลตัวเองที่บ้าน โดยมีเจ้าหน้าที่โทรติดตามอาการอีกครั้งใน 48 ชม. ก็สามารถทำได้ทันที ซึ่งการเดินทางมารับบริการผู้สงสัยยังสามารถเดินทางได้ปกติแต่ขอให้ป้องกันตนเองขั้นสูงสุด (Universal Pervention :UP) ซึ่งเป็นเรื่องของทุกคนต้องทำอยู่แล้ว สามารถป้องกันการติดเชื้อได้ ด้าน นพ.สมศักดิ์ อรรฆศิลป์ อธิบดีกรมการแพทย์ กล่าวย้ำว่า OPD โควิด เป็นบริการเสริมรองรับผู้ป่วยโควิดที่ไม่มีภาวะเสี่ยง ไม่มีประกัน เป็นทางเลือกให้กลับไปดูแลที่บ้านได้ตามความสมัครใจเพื่อช่วยลดภาระเจ้าหน้าที่ บริการฟรีทุกสิทธิรักษา ส่วนผู้ที่ตรวจ ATK เองที่บ้านผลเป็นบวกแล้ว ขอให้ติดต่อเข้าระบบ HI CI ที่สายด่วน 1330 ก่อน หากติดต่อไม่ได้ ต้องการตรวจซ้ำให้แน่ใจ พื้นที่ กทม. นอกจาก รพ.สังกัดกรมการแพทย์แล้ว ยังประสาน กทม. ซึ่งยืนยันมีบริการ ARI Clinic ที่ รพ.สังกัด กทม.กว่า 10 แห่ง รร.แพทย์ และศูนย์บริการสาธารณสุข กทม.ทั้ง 60 ศูนย์ คาดรองรับผู้ป่วย OPD โควิดได้ 10,000 รายต่อวัน สำหรับARI Clinic ของ รพ.ราชวิถี ปัจจุบันมีผู้รับบริการประมาณ 150-250 รายต่อวัน ซึ่งร้อยละ 60 ของผู้รับบริการตรวจพบติดเชื้อโควิด -19